# TramCamp

Projecte TramCamp :
El TramCamp o Tramvia del Camp de Tarragona és un projecte ferroviari gestionat per Ferrocarrils de la Generalitat de Catalunya que planteja construir un tramvia o tren tramvia a la zona del Camp de Tarragona que uniria Tarragona, l'aeroport, Reus, la Canonja, Vila-seca, Salou i Cambrils.
En una primera fase es recuperarà el traçat ferroviari entre Cambrils i Vila-seca, en desús des de l'any 2020 per les modificacions a la línia Tarragona-Tortosa. En una segona fase es desenvoluparien separadament els ramals urbans de Reus i Tarragona.
La primera part del projecte es preveu que estigui operativa el 2027 i tindria uns 14 quilòmetres entre els municipis de Cambrils, Salou i finalitzant a la futura Estació Intermodal de Vila-seca a construir pel Ministeri de Transports.

## Història

El tramvia apareix en diversos plans del govern com el Pla de Transports de Viatgers de Catalunya 2008-2012 (PTVC), el Pla territorial parcial del Camp de Tarragona i al Pla d'Infraestructures de Transport de Catalunya (PITC).
La Generalitat de Catalunya va plantejar la creació d'un tramvia per unir les poblacions del Camp de Tarragona i l'any 2001 va encarregar un estudi de viabilitat d'un tren lleuger. El projecte es va incorporar al Pla de Transports de Viatgers de Catalunya (PTVC) l'any 2002 i el 2003 es va constituir el consorci de l'ATM Camp de Tarragona que va fixar com un dels seus objectius la creació de la xarxa.
L'any 2006 no es va incloure el projecte al Pla d'Infraestructures de Transport de Catalunya (PITC), elaborat durant el mandat de Pasqual Maragall (PSC), cosa que no va evitar les crítiques des de diverses associacions i ajuntaments. Finalment, però, Manel Nadal, Secretari per a la Mobilitat, va anunciar que el projecte s'incorporava al PITC i que el tren tramvia circularia per l'actual infraestructura que quedaria alliberada després de la construcció del Corredor Mediterrani i podria ser una realitat entre el 2006-2016 utilitzant l'actual infraestructura o 2016-2026 en vies de nova construcció.
La indefinició en el recorregut dels nous ramals d'ample internacional per al corredor i la seva lenta execució i posada en explotació comercial van fer retardar el desmantellament de la línia de la costa entre Cambrils i Tarragona. Un cop dut a terme el canvi l'any 2020 es va reorganitzar la Rodalia del Camp de Tarragona amb un augment dels temps i pèrdua de viatgers. Creant una nova Línia R17 que finalitza a Salou - Port Aventura i modificant la R16.
Al 2021 es va publicava el primer estudi informatiu per a la primera fase del tramvia que recuperaria la línia ferroviària en desús. L'any següent es va encarregar l'estudi constructiu.
A principis del 2023 ADIF iniciava els treballs de desmantellament de vies i catenàries de l'antic traçat ferroviari i al mes d'abril es feia públic el traçat definitiu de la primera fase i algunes de les execucions pressupostàries com la compra de combois.
La licitació definitiva i l'inici de les obres es preveu el 2025 i la posada en funcionament a finals del 2027.

## Característiques

La primera fase del projecte tindrà un recorregut total de 14,6 quilòmetres amb 14 estacions, tres de les quals ja existents amb correspondències a les línies convencionals i d'alta velocitat, Cambrils Nord, Salou - Port Aventura i Vila-seca. El cost total es preveu de 150 milions d'euros.
Una quinzena estació denominada Estació Intermodal de Vila-seca seria construïda pel Ministeri de Transports i permetria progressar amb el desenvolupament de la segona fase del projecte, la connexió Reus-Tarragona i els seus ramals a les trames urbanes. El recorregut de tot el conjunt seria de 46 quilòmetres amb 47 estacions i el seu cost de més de 540 milions d'euros, es calcula que podria superar els 9 milions de viatges anuals.

## Referències

* 1 2 Mumbrú, Jordi «El Govern encarrega els set primers tramvies per al Camp de Tarragona». Diari Ara [Tarragona], 29-03-2023 [Consulta: 14 abril 2023].
* ↑ Buesa, Cristina «El projecte de tramvia del Camp de Tarragona avança». El Perdiódico, 12-04-2023 [Consulta: 14 abril 2023].
* 1 2 3 4 Olària Gras, Jordi «El tramvia del Camp de Tarragona, completament operatiu l'any 2028». Tarragonadigital. Edicions Digitals de Premsa Local [Tarragona], 29-03-2023 [Consulta: 14 abril 2023].
* ↑ «Tramvia del Camp de Tarragona». A: Institut d'Estudis Catalans. Anuari territorial de Catalunya 2007.
* 1 2 «Tramvia del Camp de Tarragona». A: Institut d'Estudis Catalans. Anuari territorial de Catalunya 2006.
* ↑ «Alerten de la pèrdua de viatgers que es produirà al Camp de Tarragona amb les noves vies de tren». Catalunya Diari. Catalunya Diari Digital, 08-01-2020 [Consulta: 2 maig 2023].
* ↑ «El futur tren-tram tindrà 34 parades i "servei de metro" a Tarragona i Reus». TAC 12 [Camp de Tarragona], 05-02-2021 [Consulta: 19 abril 2023].
* ↑ Mumbrú, Jordi «El tramvia per cosir el Camp de Tarragona accelera». Diari Ara [Tarragona], 30-10-2022 [Consulta: 19 abril 2023].
* ↑ Díaz, Javier «Adif empieza a desmantelar la vía de tren en Cambrils» (en castellà). Diari de Tarragona, 06-03-2023 [Consulta: 19 abril 2023].

## Vegeu també

* Rodalia del Camp de Tarragona
* Tram de Barcelona
* Xarxa ferroviària de Catalunya